Účastník ZPC	
Meno, priezvisko, titul:	Miroslava Višňovská, Mgr., PhD.	
Úsek:	Štátny pedagogický ústav, Oddelenie pre predškolskú a elementárnu pedagogiku 	
	
Zahraničná pracovná cesta	
Miesto konania – štát, mesto:	Taliansko, Miláno	
Organizátor:	Európska komisia, Directorate General Education, Youth, Sport and Culture
Eurocities a mesto Miláno	
Termín:	21.10.2019 – 24.10.2019	
Účel:	Peer Learning Activity Pracovnej skupiny ET 2020 pre oblasť vzdelávania a starostlivosti  v ranom detstve 	
Rokovací jazyk:	anglický 	
Rámcový program
21.10.2019: cesta Bratislava – Miláno
21.10. – 24.10.2019 : program stretnutia
24.10.2019 : cesta späť  Miláno – Bratislava   	
Stručný priebeh
Peer Learning Activity (PLA) pracovnej skupiny som sa zúčastnila ako členka pracovnej skupiny ET2020 pre oblasť vzdelávania  a starostlivosti v ranom detstve (VSRD). Na PLA sa zúčastnili: členovia pracovnej skupiny: národní zástupcovia z Belgicka, Bulharska, Chorvátska, Dánska, Estónska, Írska, Talianska, Litvy, Severnej Macedónie, Nórska, Poľska, Portugalska a Slovenska; zástupcovia zainteresovaných strán z Eurocities (mesto Gent), ETUCE, EPSU a Medzinárodnej asociácie krok za krokom; miestni účastníci: predstavitelia mesta Miláno; predstavitelia z University of Milan-Cattolica a University of Milan-Bicocca; Európska komisia a Ecorys.
V júni 2019 sa pracovná skupina dohodla na vytvorení súboru základných kompetencií, aby zodpovedala na svoju prvú otázku „Aké sú kľúčové kompetencie, ktoré by mal mať odborník v oblasti VSRD?“. Tieto kompetencie sú základom pre úvahy o tom, „ako možno tieto kompetencie najlepšie rozvíjať?“. Súbor kompetencií pokrýva tri profesie v rámci VSRD (asistenti, učitelia a vedúci zamestnanci) a pre každú z nich zahŕňa šesť oblastí kompetencií:
•	Znalosti a porozumenie
•	Prax vo VSRD
•	Práca s deťmi
•	Práca s rodinami a miestnou komunitou
•	Práca s internými alebo externými kolegami
•	Profesijný rozvoj
Po rokovaniach na tretej schôdzi pracovnej skupiny v septembri 2019 bol do návrhov pre túto PLA v Miláne zahrnutý druhý návrh základných kompetencií. Komentáre z diskusií v Miláne sa použijú na ďalšiu revíziu tohto návrhu súboru základných kompetencií. Počas celého mandátu pracovnej skupiny sa bude pripravovať konečná verzia základných kompetencií, ktorá bude uverejnená na jar 2020. 
PLA obsahovala:
• Prezentácie o talianskom a milánskom systéme, ako aj návštevy predškolských inštitúcií
• Tematické okruhy:
•	Začiatok profesionálnej dráhy
•	Pokračujúci profesijný rozvoj
•	Profesionalizácia asistentov VSRD
•	Profesionalizácia vedúcich zamestnancov VSRD
•	Monitoring a evaluácia v profesijnom rozvoji
•	Možnosti získania diverzifikovanejšej pracovnej sily do VSRD
Súčasťou PLA boli diskusie s cieľom vyvodiť závery z vyššie uvedených tematických zasadnutí. Zdôraznil sa význam počiatočného vzdelávania a odbornej prípravy a ďalšej podpory prostredníctvom neustáleho profesijného rozvoja - okrem toho sa participanti zhodli na tom, že nábor zamestnancov VSRD môže byť zložitý a je potrebné zvážiť nové prístupy, ktoré zohľadňujú sociálne začlenenie, aby sa predišlo pretrvávajúcim nedostatkom hlavne v rozmanitom prostredí.
Účastníci prediskutovali aj údaje spoločnosti Eurydice o uvádzaní nových zamestnancov (u nás ako adaptačné vzdelávania, uvádzanie pedagogického zamestnanca), čo je forma podpory na začiatku pracovného pomeru v predškolskej inštitúcii (u nás trvá 6 mesiacov). Počas tejto fázy noví zamestnanci VSRD vykonávajú úplné alebo čiastočné úlohy skúsenejších zamestnancov a za svoju prácu sú odmeňovaní. Uvádzanie má dôležité formatívne a podporné prvky; zvyčajne zahŕňa odbornú prípravu, ako aj prispôsobenú pomoc a poradenstvo. Iba sedem krajín zaväzuje všetkých zamestnancov, aby absolvovali uvádzaciu fázu. Šesť ďalších krajín stanovuje túto povinnosť, ale iba pre zamestnancov pracujúcich so staršími deťmi (t.j. od 3 rokov). Uvádzanie je častejšie povinné pre zamestnancov pracujúcich so staršími deťmi ako pre tých, ktorí pracujú s mladšími (od 0-3 rokov). Diskusia začala prezentovaním troch rôznych prístupov k uvádzaniu pedagogických zamestnancov: prístup Estónska, Belgicka (flámska časť) a mesta Milána. 
Ďalším záverom z údajov Eurydice je, že sa kladie väčší dôraz na potrebu kontinuálneho vzdelávania pre učiteľov ako pre asistentov a pre zamestnancov pracujúcich so staršími deťmi ako pre tých, ktorí pracujú s mladšími deťmi. Ku kontinuálnemu vzdelávaniu boli prezentované skúsenosti Dánska, Talianska a mesta Miláno.
Pozornosť sa venovala aj asistentom, ktorých definuje Eurydice ako kmeňových zamestnancov, ktorí na dennej báze pomáhajú učiteľovi v triede (nevzťahuje sa na SR). Prezentácia o asistentoch VSRD, ktorí sa vzdelávajú ako pedagógovia, sa zamerala na tri modely v Dánsku, Nórsku a Švédsku. V každej situácii môže skúsený asistent dokončiť vzdelávanie a odbornú prípravu a získať bakalársky titul v oblasti vzdelávania a starostlivosti v ranom detstve. V každej krajine existuje veľké množstvo asistentov VSRD bez príslušnej kvalifikácie. Účastníci prediskutovali návrh súboru základných kompetencií pre asistentov v ranom veku. To naznačuje, že ak majú byť tieto základné kompetencie získané, pracovná skupina odporúča, aby všetci asistenti VSRD absolvovali primeraný počiatočné a ďalšie vzdelávanie.
Workshop zameraný na vedúcich zamestnancov sa zaoberal otázkou, aká podpora a aké školenia by mali byť pre nich k dispozícii. Diskusiu, ktorej predsedal bulharský zástupca, sprevádzali príklady súčasnej praxe z Nórska a Litvy. Poukázalo sa hlavne na možnosti vzdelávania k témam vodcovstva a školení od skúsených vedúcich zamestnancov.
Účastníci PLA strávili pol dňa v materskej škole (predškolských zariadeniach) mesta Miláno. Počas každej návštevy sa uskutočnili prezentácie a diskusie o tom, ako usporiadanie prostredia tried a školy zabezpečovalo poskytovanie starostlivosti a vzdelávania pre deti v ranom detstve a ako je zabezpečená podpora pre zamestnancov a rodiny detí. Moja návšteva bola v materskej škole Giacosa, ktorá je v multikultúrnej oblasti Milána a bola zameraná na to, ako sú učitelia v oblasti VSRD školení tak, aby zohľadňovali sociálno-ekonomické a rodinné zázemie každého dieťaťa a ako zamestnanci spolupracujú s inými verejnými službami na podporu potrieb detí.  Giacosa sa nachádza vo veľkom parku a navštevuje ju viac ako 300 detí vo veku od dvoch do šiestich rokov - má dlhoročnú pedagogickú tradíciu inklúzie. Škola sa zamerala na školenia pre pedagógov, aby dokázali reagovať na potreby detí a ich rodín, aby spolupracovali s inými sociálnymi službami a umožnili prístup viacerých profesionálov a zúčastnených strán do školy. Počas návštevy sa uskutočnili prezentácie o tom, ako funguje systém právnej ochrany detí v meste, ako je poskytovaná podpora zamestnancom VSRD pri zabezpečovaní bezpečnosti detí; ako využívať fyzický priestor v prostredí na podporu vzdelávania detí (výsledky výskumu); ako funguje organizácia vzdelávacích služieb na podporu detí so špeciálnymi vzdelávacími potrebami; a ako zabezpečujú multidisciplinárne školenie na podporu zamestnancov VSRD, aby pracovali v miestnej sieti odborníkov (vrátane pediatrov, predškolských pedagógov, sociálnych pracovníkov, iných lekárov, komunitných pracovníkov a psychológov), ktorí sa zameriavajú na potreby týchto detí. Z tejto návštevy bol zrejmý systematický spôsob, akým škola využíva dostupné materiály a prispôsobuje svoj didaktický prístup k rozmanitým deťom cez uplatňovanie umenia a hudby v kontexte parku/lesa (množstvo prírodného materiálu na bádateľské aj umelecké aktivity). Zamestnanci pracovali s deťmi 25 národností, združovali rodičov, aby diskutovali o pokroku svojich detí a spolupracovali tak, aby rodičom pomohli pochopiť taliansky vzdelávací systém. Zamestnanci úzko spolupracovali s rodinami, pretože až 70% z nich nepochádzalo pôvodne z Talianska. Vyžaduje si to, aby sa personál plne angažoval v programe sociálneho začlenenia a aby našiel spôsoby, ako reagovať na deti, ktoré mali sociálne a emocionálne problémy.
Posledná sekcia bola zameraná na prezentovanie zavedenia talianskeho experimentálneho projektu na vypracovanie správy o sebahodnotení pre predškolské zariadenia. Ministerstvo prijalo špecifický národne schválený hodnotiaci model, ktorý sa testuje v tisícoch verejných a samosprávnych škôl. Model je založený na správe o sebahodnotení (RAV Infanzia), ktorá uľahčuje reflexiu prostredníctvom sebaanalýzy o procese a výsledkoch. Zamestnancom tiež ponúka možnosť zamyslieť sa nad každodennými postupmi a kvalitou celého systému. Sebahodnotenie sa zameriava na tri základné zložky: celkový vývoj dieťaťa, jeho blaho a učenie sa dieťaťa s cieľom zabezpečiť, aby malo každé dieťa dobrý štart do života. Toto je nový prístup pre oblasť VSRD v Taliansku a doteraz nie je dostatok dôkazov o tom, ako funguje a či je efektívny. Taliansko má v súčasnosti rozdelený systém vzdelávania, ale smeruje k integrovanému modelu, v ktorom bude obdobie vzdelávania a starostlivosti v ranom detstve pokrývať jedno ministerstvo (školstva). 	
1.deň – pondelok 21.10.2019
10:30 Príchod do Milána
13:30 Registrácia
14:00 Privítanie a úvodné slovo 
14:30 Taliansky systém vzdelávania a systém predškolského vzdelávania mesta Miláno:
•	Stratégie profesionalizácie zamestnancov VSRD
•	Výber kandidátov 
•	Výzvy nového školiaceho systému pre kandidátov
•	Organizácia školení: program, témy a stratégie
16:00 prestávka
16:30 Kľúčové kompetencie zamestnancov VSRD
•	Vízia pracovnej skupiny ET2020: Mapovanie kompetencií
•	Metodická príručka mesta Miláno pre pedagógov
17:00 Kľúčové zistenia z Analýzy Medzinárodnej asociácie Step by Step Association (ISSA)
2.deň – utorok 22.10.2019
08:30   Registrácia
08:45   Kľúčové zistenia z Analýzy Medzinárodnej asociácie Step by Step Association (ISSA)
09:15   Kontinuálne vzdelávanie workshop (Dánsko, Taliansko, Miláno)
11:00   Prestávka 
11:30   Diskusia ku kompetenciám a ich rozvíjaniu 
12:30   Obed
13:30   Návšteva materskej škola Giacossa
17:00   Ukončenie druhého dňa
3.deň – streda 23.10.2019
08:30   Registrácia
08:45   Spätná väzba na návštevy materských škôl z predchádzajúceho dňa
09:15   Workshop k profesionalizácii vedúcich zamestnancov (Nórsko, Litva)
11:00   Prestávka
11:30   Diskusia k spoločnej vízii o profesionalizácii asistentov a vedúcich zamestnancov
12:30   Obed
14:00   Hodnotenie kvality profesionalizácie zamestnancov VSRD
•	Taliansky systém sebahodnotiacich správ (RAV Infanzia)
•	Systém kvality mesta Miláno
•	Zdieľanie skúseností k zaznamenávaniu/hodnoteniu kvality  
15:40   Prestávka
16:15   Ako zatraktívniť a diverzifikovať pracovnú silu vo VSRD
•	Skúsenosti mesta Gent, Belgicko s náborom zamestnancov vo VSRD
•	BAOBAB – projekt školení pre osoby z minoritného prostredia na prácu v materských školách/predškolských zariadeniach
•	Estónsky projekt k rozvíjaniu estónskeho jazyka v minoritných  (národnostných) triedach
•	Diskusia k záverom od participantov
18:00  Záverečné informácie, pripomienky 
4.deň – štvrtok 24.10.2019
8:30   Registrácia
9:00   Závery z PLA (1)
10:45 Prestávka 
11:15 Závery z PLA (2) 
13:00 Ukončenie stretnutia
14:00 Cesta na letisko a odlet z Milána	
Odporúčania a závery	
-	Závery vyplývajúce z pracovnej skupiny prediskutovať na sekcii pre predprimárne vzdelávanie
-	Porovnať predbežné závery k profesionalizácii zamestnancov VSRD s novým zákonom o pedagogických zamestnancoch	
Očakávaný prínos	
-	porovnanie poznatkov, skúseností a vzájomných odlišností v systéme VSRD a v prístupe k profesijnému rozvoju zamestnancov VSRD z iných krajín, 
-	zlepšovanie národných politík v súlade s európskymi štandardami kvality VSRD v rámci prioritných tém pracovnej skupiny
-	možnosť naďalej pokračovať v rozvíjaní vlastných profesijných kompetencií a pokračovať v spolupráci Slovenska na medzinárodnej úrovni 
-	uplatňovanie získaných informácií a kontaktov pri plnení úloh ŠPÚ	
Prehľad prinesenej dokumentácie a miesto jej uloženia	
Eurypedia information on Italian ECEC system: https://eacea.ec.europa.eu/national-policies/eurydice/content/early-childhood-education-and-care-60_en
Pedagogical Gidelines of the 0/6 Childcare Services
Všetky prezentácie z tematických blokov má členka pracovnej skupiny k dispozícii.
	
Spôsob zverejnenia výsledkov ZPC, prenos získaných informácií	
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach ministerstva. 	
	
Súhlasím so zverejnením správy na internete.	
Správu vypracoval: Mgr. Miroslava Višňovská, PhD.	
Dátum: 30.10. 2019	
Správu schválil: prof. PhDr. Ľudovít Hajduk, PhD., riaditeľ ŠPÚ